text: Biltyv påkører tysk patruljebil
  09 oktober 2014 kl. 05.29
  En biltyv fra Gråsten kørte natten til torsdag ind i en tysk patruljebil. Politiet mener, at det var med vilje.
  En bil blev meldt stjålet i Gråsten natten til torsdag. Bilen kørte til Flensborg, hvor tyven var i gang med at stjæle en trailer. En tysk patrulje mødte op, men fik sig noget af en overraskelse, da tyven valgte at køre direkte ind i deres patruljebil. En påkørsel, som politiet mistænker som bevidst. Bilen fik skrammer, men hverken gerningsmand eller politi kom noget til.
  Tysk politi havde et godt signalement af gerningsmanden, og ud fra det fik politiet i Sønderborg hurtigt en mistanke om, hvem der var tale om.
  - Ved gerningsmandens bopæl i Gråsten møder politiet ham, siger vagtchefen hos Syd- og Sønderjyllands Politi til TV SYD og fortsætter:
  - Manden er sigtet for tyveri, men endnu ikke anholdt.
  Med god hjælp fra vores tyske kolleger lykkedes det at fange en biltyv, der syd for grænsen havde påkørt en tysk patruljebil.  #politidk
  
  